Александр Константинович МАРТЫНОВ

Чачома чистэнзэ 100 иетненень

«Зярдо седеесь моры…»

НАТЬ, БЕРЯНЬ?..

Нать, берянь,
Зярдо седеесь моры,
Лемзёрксось
Кудот вакссо цвети?
Оно вант,
Килей тонь каршо моли,
Пиже пель прок, 
Велькссэть кепети.

Нать, а кеняркс,
Зярдо эйдеть чачи?
Нать, а ён,
Зярдо теть инже сы?
Нать, берянь,
Зярдо седееть вачи
Ды вечкемась сонзэ пештясы?

Нать, берянь,
Зярдо минь мартот вейсэ
Стякшнотано,
Корьмай, маней чи?
Ванта, кода
Жой пизементь эйсэ
Чентязь модась,
Вачомозь, учи!

Нать, берянь,
Зярдо теле ды кизэ,
Цецяв тундо,
Зярдо сюпав сёксь?
Мон кецян,
Зярдо ломаненть кизэ
Пингенть пес моли
Прок мазый ёвкс.

Нать, берянь
Дивсемс тонь лангс, природа?
Саты вий, нать,
Тонь мазынть стувтомс,
Бути цёков
Моросо чоподанть
Зорянь валдокс
Бажи валдомтомс?

Эно мекс кой-кить
Безардить яла?
Мекс а тейнить
Седей зэмень тевть?
Мекс, ёвтадо,
Кандтнить мештест ало
Аволь седейть ––
Прок нупонев кевть?

СЕДЕЙ ЛЕМБЕ

Ушодсы цецясь эрямонзо,
Зярдо тунда прянзо невтьсы.
Модась трямонзо-кастомонзо
Васень чистэнзэ ушоды.

Тундонь учневксэнек –– цёковось ––
Моросо эрямонть шнасы.
Оланя вестэ пешксе ковось
Валдосонзо моданть шлясы.

Монгак, зярдо тень эрсесь стака,
Мария, ломанть, тынк, лембенк,
Секскак, нать, ливчанясто якан ––
Монь седейсэ седей виенк.

Тонгак ломантнень ютксо, нама,
Истя весень ладсо эрят, ––
Кармат лиянь паронть марямо,
Зярдо тонськак паро теят.

Ломанесь весень кисэ панды,
Весенень лездамо сон сы,
Весень сталмонть лавтовсо канды,
Весень те моданть лангсо анды,
Эрямо весенень максы.

***

Зярдо кинень мезе вадря теян ––
Эсь икельдень теке валдо неян,
Те шканть марян тансть рошксень сускомсто,
Машты сталмось улавонь ускомсто.

Зярдо кинень чевте валнэ каян ––
Мештем лангсто кев прок стака саян.
Те шканть вадря эрсекшни монь мельсэ,
Тарган ойме весе мештень сэрьсэ.

Зярдо кинень цитнезевить сельмень ––
Теке саян сень седейстэ кельме.
Бути валги сень мештестэ стакась,
Монськак мейле прок одс чачозь якан.

ЁЖОНЬ МАРЯМОТ

Марян ялгань лембе седей,
Чистэ сон мартон эри,
Кармавты кемеме сенень,
Мезнень «эрямо» мерить.

Эрси, оймесь коськи, прок лей,
Чентясы вадря меленть,
Ризксэсь салава, прок педлий,
Педи ды поти веренть.

Стака арсематне сулейкс
Кополсо ютыть пряват.
Вальмало авардить килейть
Тонь марто вень куншкава.

Лиясто… Мезть теде кортамс!
Эрсекшни лия шкасто ––
Мик ведь а кандыть теть корштамс
Эсеть чувозь лисьмасто.

Секскак, зярдо эйкакш ранги,
Кувси шержей атине, ––
Те монень баягакс гайги,
Кармавты сыненст чиемс.

Сестэ вадря мелесь чады,
Лезэ тенст максан зярдо, 
Сестэ кенярксось а кады,
Седейсэнть эрси валдо. 
 
ЧИСЬ ДЫ МОДАСЬ

Кадык эрить Чись ды Модась,
Мазый эрямо теить,
Кадык масторлангс чоподась
Вестькак а каяви чить.

Кадык аволь лопат-сормавкст ––
Цецятне садтнэнь вельтить.
Аволь янгить седей ормат ––
Макокс чаматне цветить.

Кадык аволь нартемкст лисить ––
Вельтить паксянть яровойть,
Сэтьме пиземетне пизить,
Пачтить велев сюронь жойть.

Кадык мельганок кадовить
Аволь тонолт –– пиже вирть,
Кецязь, прок эсь кудос, совить
Эйзэст од козяйкат-мирдть.

Кадык шумбра эйкакшт чачить
Ды а кандтнить седейризкст,
Зярдояк иляст ульть вачот,
Иляст ёмсе валдо кист.

Кадык аволь пушкат леднить ––
Свал седеенек седить.
Чистэ мелезэнек леднить
Аволь зыянт –– кенярксчить.

Кадык эрить Чись ды Модась,
Видесэст эйкакшокс каст.
Сынтемест эрямс а кода,
Сынь –– Вере ды Нишке пазт!

ЛОМАНЬ ЛЕМЕНТЬ ВЕРЬГА КАНДТ

Мезе ашти тонь икеле?
Тонь икеле кодат кить?
Велькссэть кодамо менелесь?
Читне теть мезе кандыть?

Мезе теть варматне пувить?
Мезе сэтьмесь ёвты теть?
Седей янтнэ ванды кува
Тердьсызь ютамо пильгеть?

Кува ютыть тонь арсемат?
Домкачист кодамо сынст?
Кинень седей потмаксс кемат?
Ки манчи тонь чистэ чис?

Кие эжди тонь седееть?
Кие тарги эйстэть сант?
Мон а содан, кода леметь,
Ансяк мерян: ломань, вант,
Мезе аволь ульть икелеть,
Ломань лементь верьга кандт!

ПОКОРДЫ СЕ…

Покорды се, кие чатьмони,
А ёвты валот каршо вал,
Вакскат ютамсто сельме кони,
Прок панжозь ранас каи сал.
Покорды се, ки канды верьга
Эсь прянзо, теке Бонапарт.
Ки юты истямонть икельга
Эли эскели сонзэ мельга ––
Иляст учне пельдензэ парт.
Истя прянзо невти весенень,
Келя, сон веседе превей.
Бути прявтокс понгомс бу сенень ––
Аздан, мезекс се улевель.

Покорды се, кие жалямга
Тошки мезе-бути вакссот
Ды бажи ветямот эсь янга,
Конань сех видекс лови сон.
Кемевти: лия китне-янтнэ,
Келя, а маштовить ковгак.
Сынст эзга а кузевить пандтнэ,
Кияк а пачкоди ковгак.
Тенек чарькодеви истямось:
Весень ветицякс пря невти.
Ансяк теинька сонзэ янось,
Аволь верев –– алов вети.

Покорды се, ки вановт каи
Верде лангозот, прок сукс лангс.
Сенень ваицясь –– кадык ваи,
Кандыцясь –– кадык канды канст.
Покорды се, кие судонзо
Прядо велькска бажи кандомс,
Кие эсь чачома ёнксонзо
Анок трёшникень кис кадомс.

***

Вальманть экшсэ ютазь читнень ловнынь,
Ледстнемань танстенть нильнезь нильнинь.
Зяро гувность зорят тень –– а помнян,
Стувтовсь, зярдо цёрынекс ульнинь.

Монь од порам велеушов кадовсь,
Тонь пачтинзить шкась лията крайс.
Вана истя вечкеманок прядовсь ––
Сеске мадсь, кодак ансяк кирвазсь.

Сезни, ёртни пургондавкстнэнь садось,
Бажи ливтемс цецят маней чис.
Паряк, истя пси вечкемань чадось
Одс вельмекшни, одс кайсеви псис.

Мон сюконян тонеть, валдо теште,
Мон энялдан тонеть –– иля мадть!
Арсемасо монь седеем пештик,
Ледстнемасто монень одов пшкадть.

ЯВОМА

Бути сыргить тон –– листь,
Листь, эйсэнь иля сюдо,
Видьстэ седейс монень 
Сардокс валт иля сялгт.
Бути туят тон –– листь,
Кадык општ мери кудось,
Кадык пештясы сеск
Сонзэ зорянь ванькс ялт.

Бути туят тон –– листь,
Кеж-вардонь апак кирде,
Иля эрдекстне монь,
Иля чумондт эйсэнь.
Бути сыргить тон –– листь,
Ней тонеть мон а мирде,
Ней весемесь уш палсь,
Мезесь ульнесь вейсэнь.

Бути сыргить тон –– листь,
Нолдык ушосто экшенть,
Эсь ледстнемань сюлмос
Минек вечкеманть стык.
Бути сыргить тон –– листь,
Иляк зэрневте кенкшенть,
Бути туят тон –– листь,
Састо кенкшенть пекстык.

***

Монень читне сакшныть ––
Теке праздникть.
Мон а марян
А сталмот, а зыянт.
Теян тевем,
Прок анокстан казнеть
Весеменень,
Сы тень инжекс кие.
Ков а молян ––
Эрьва косо паро.
Чинзэ стямсто
Монь вальматне палыть.
Эрькенть велькссэ
Нурьги лембе парось,
Ульмам песэ
Тарны сиянь калось.
Ков а варштан ––
Виев сюрот касыть,
Сынст ванстомга
Налт кучни чинь стямось.
Зорякс палы
Монь седей маласо
Те чиськак
Ды весе сонсь эрямось.
Весе лашмось 
Цецятнесэ эльни,
Ансяк мон а марян,
Кода тесэ
Апак жаля шкась,
Прок шержев мельник,
Яжи читнень
Жойниця кевтнесэ.